**Sertifikācijas un resertifikācijas veikšana Covid-19 pandēmijas ārkārtējās situācijas laikā**

Latvijas Ārstu biedrības Sertifikācijas padome informē, ka tās 2021. gada 6. janvāra sēdē tika skatīts jautājums par sertifikācijas/resertifikācijas procesa nodrošināšanu ārkārtējās situācijas laikā, un nepieciešamību izstrādāt rekomendācijas sertifikācijas komisijām.

2021. gada 19. janvārī tika izdarīts grozījums Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu" un ar to noteikta speciāla izņēmuma kārtība attiecībā uz ārstniecības personu sertifikācijas eksāmena kārtošanu, proti, rīkojuma 5.13.3. punkts izteikts jaunā redakcijā un 5.13.3.3. apakšpunkts nosaka, ka “*ārstniecības personas sertifikācijas eksāmenu, nodrošinot viena pretendenta un vismaz viena sertifikācijas komisijas locekļa vai sekretāra dalību klātienē, kā arī divu metru distances ievērošanu un mutes un deguna aizsegu lietošanu; pārējiem komisijas locekļiem nodrošina attālinātu pieeju eksāmena norisei*”.

Ievērojot rīkojuma noteikumus, sertifikācijas komisiju darbs netiek pārtraukts, iespēju robežās to realizējot attālināti:

***Sertifikācija***

Sertifikācijas process tiek veikts klātienē, nodrošinot sertifikācijas komisijas locekļiem individuālos aizsardzības līdzekļus, piemēram, mutes un deguna aizsegus. Tomēr netiek prasīta obligāta visu sertifikācijas komisijas locekļu klātbūtne klātienē, ir iespējama piedalīšanās attālināti, un ir jānodrošina kvorums, tas ir, sēdē ir jāpiedalās vismaz 50% +1 sertifikācijas komisijas locekļiem no visa apstiprinātā komisijas sastāva (klātienē un attālināti kopā).

Atbilstoši rīkojuma noteikumiem sertifikācijas eksāmenu jāorganizē un jārealizē, ievērojot šādus noteikumus:

* **Klātienē piedalās sertificējamā ārstniecības persona un** **vismaz viens Sertifikācijas komisijas loceklis** vai sekretārs, kurš uzrauga, kādā veidā sertificējamā ārstniecības persona sagatavo un sniedz atbildes uz sertifikācijas eksāmena jautājumiem.
* Pārējie Sertifikācijas komisijas locekļi sēdē var piedalīties attālināti (izmantojot ZOOM vai citu platformu), ja tiek nodrošinātas savstarpējās komunikācijas iespējas, vai klātienē, ja tiek ievērota divu metru distance un tiek lietoti mutes un deguna aizsegi.
* Ja sertifikācijas komisijas un universitātes sadarbības ietvaros sertificējamai ārstniecības personai ir dota iespēja vienlaikus kārtot rezidentūras beigu eksāmenu un sertifikācijas eksāmenu, arī tad **klātienē** **piedalās sertificējamā ārstniecības persona un** **vismaz viens Sertifikācijas komisijas loceklis** vai sekretārs, un pārējai sertifikācijas komisijai un universitātes eksāmena komisijai ir jābūt nodrošinātai iespējai eksāmena norisē piedalīties attālināti (izmantojot ZOOM vai citu platformu) vai klātienē, ja tiek ievērota divu metru distance un tiek lietoti mutes un deguna aizsegi. Tāpat jābūt nodrošinātām savstarpējās komunikācijas iespējām katras komisijas ietvaros.

***Resertifikācija***

Sertifikācijas komisijas sēdes, kurās tiek skatīti resertifikācijas jautājumi, tiek rīkotas attālināti. Komisijas sēdē ir jānodrošina kvorums, tas ir, sēdē ir jāpiedalās vismaz 50% +1 sertifikācijas komisijas locekļiem no visa apstiprinātā komisijas sastāva.

Šādā gadījumā resertifikācijas dokumenti ir noformējami vai nu papīra formātā, vai elektroniskā formātā. Vienu un to pašu dokumentu noformējums atšķirīgos veidos (piemēram – daļa sertifikācijas komisijas locekļu to paraksta papīra formātā, daļā – ar elektronisko parakstu) nav pieļaujams. Tikai gadījumā, ja visiem sertifikācijas komisijas locekļiem ir elektroniskais paraksts, dokumentus var noformēt elektroniskā veidā.

Ja sertifikācijas komisijas rīcībā jau iepriekš ir informācija, ka pretendents var neatbilst resertifikācijai, tad pretendentu par to ir savlaicīgi jāinformē un jādod iespēja sertifikācijas komisijas sēdē piedalīties attālināti, nosūtot pieslēguma saiti uz resertifikācijas dokumentos norādīto e-pastu.

***Dokumentu iesniegšana LĀB Sertifikācijas padomē***

Settifikācijas komisijai dokumenti LĀB Sertifikācijas padomei ir jāiesniedz, ievērojot MK noteikumos Nr. 943 noteiktos termiņus, tas ir, piecu darba dienu laikā pēc komisijas sēdes.

Nav pieļaujams, ka sertifikācijas/resertifikācijas dokumentus paraksta tikai sertifikācijas komisijas priekšsēdētājs un sekretārs. Dokumenti ir jāparaksta visiem sēdē (arī attālināti) klātesošajiem sertifikācijas komisijas locekļiem.

Rīgā, 2021. gada 1. februārī

Gustavs Latkovskis, LĀB Sertifikācijas padomes priekšsēdētājs

Sagatavoja:

E.Vīksne, 26413873, sertifikacija@arstubiedriba.lv

I.Vilka, 26162825